Bagdadpakten
Store norske leksikon,Historie,Verdens historie og samtidshistorie,Verdens historie,Den kalde krigen
Bagdadpakten, forsvarsavtale mellom Tyrkia og Irak, inngått i 1955 i Bagdad etter påtrykk fra Storbritannia og USA. Hensikten med pakten var å motstå mulig sovjetisk ekspansjon og intervensjon i Midtøsten.
Pakten og dens forsvarsorganisasjon ble samme år tiltrådt av Pakistan, Iran og Storbritannia. USA var ikke medlem, men bidrog med våpenhjelp og økonomisk bistand til deltagerstatene. Irak meldte seg ut i mars 1959 etter monarkiets fall, særlig på grunn av splid mellom forskjellige arabiske statsgrupperinger. Navnet på paktorganisasjonen ble endret til Central Treaty Organization eller CENTO. Hovedkvarteret var året før blitt flyttet til Ankara. CENTO ble oppløst i 1979 etter at Iran var trådt ut. Les mer i Store norske leksikon CENTO den kalde krigen